Musajik

Musajik atau Masajik adolah rumah tampek baibadahnyo umaik Muslim nan aratinyo tampek sujuik. Musajik nan barukuan ketek disabuik jo surau atau musholla. Salain sabagai tampek ibadah kagiatan-kagiatan sarupo parayoan hari rayo, kajian agamo, baraja Al-Qur'an acok pulo dilaksanoan di Musajik. Bahkan dalam sajarah agamo Islam, musajik turuik maegang paranan dalam kagiatan-kagiatan sosial kamasyarakaikan hinggo kamiliteran.
Kato musajik barasa dari bahaso Aram: masgid (m-s-g-d), nan ditamuan dalam sabuah inskripsi dari abaik ka 5 Sabalun Masehi. Kato masgid (m-s-g-d) baarti "tiang suci" atau "tampek sambahan" . Dalam baso Inggirih, musajik disabuik mosque, nan barasa dari kato mezquita dalam baso Spanyol.
Manaro-manaro jo kubah musajik nan gadang, saakan manjadi saksi kajayaan Islam pado kurun abaik patangahan. Salamo labiah dari 1000 taun pulo, arsitektur Musajik palahan-lahan mulai manyasuaian bangunan musajik jo arsitektur modern.
Katiko Nabi Muhammad SAW tibo di Madinah, baliau mamutuihan untuak mambangun sabuah musajik, nan kiniko banamo Musajik Nabawi, nan baarti Musajik Nabi. Musajik Nabawi talatak di pusek kota Madinah. Musajik Nabawi dibangun di sabuah lapangan nan lueh. Di Musajik Nabawi, tadapek pulo mimbar nan acok dipakai dek Nabi Muhammad SAW. Musajik Nabawi manjadi jantuang kota Madinah saaik itu. Musajik iko digunoan untuak kagiatan politik, parancanoan kota, manantuan strategi militer, sarato untuak mangadoan pajanjian. Bahkan, di area sakitar musajik digunoan sabagai tampek tingga samantaro dek urang-urang fakir miskin. Kiniko Musajik al-Haram (Masjidil Haram), Musajik Nabawi jo Musajik al-Aqsa adolah tigo musajik tasuci di dunia.
Musajik kamudian dibangun di daerah lua Samananjuang Arab, sairingan jo kaum Muslim nan bamukim di lua Jazirah Arab. Mesir manjadi daerah patamo nan dikuasai dek kaum Muslim Arab pado taun 640. Sajak itu, Kairo (Ibukota Mesir) dipanuahi dek musajik. Dek itulah kairo dijuluaki sabagai kota saribu manaro . Salain itu, musajik-musajik di Kairo ado nan bafungsi sabagai sakolah Islam atau madrasah bahkan rumah sakik.
Musajik patamo di Cino badiri pado abaik ka 8 Masehi di Xi'an. Musajik Rayo Xi'an nan taakhia kali di rekonstruksi pado abaik ka 18 Masehi, mangikuikan arsitektur Cino. Musajik di bagian barat Cino taka di daerah Xinjiang mangikuikan arsitektur Arab, dima di musajik iko tadapek kubah jo manaro. Sadangkan di timur Cino di daerah Beijing, musajiknyo baarsitektur Cino.
Musajik mulai masuak di daerah India pado abaik ka 16 pado saaik karajaan Mugal bakuaso. Musajik di India mampunyoi karakteristiak arsitektur musajik nan agak babeda, contohnyo kubah nan babantuak taka bawang. Kubah jinih iko dapek dicaliak di Musajik Jama, Delhi.
Di Kasultanan Utsmaniyah, musajik patamo bana didirian pado abaik ka 11 Masehi, dima pado saaik itu urang-urang Turki mulai masuak ka agamo Islam. Musajik nan patamo bana ado di Turki contohnyo adolah Aya Sofya, dima pado zaman Bizantium bangunannyo marupoan sabuah katedral. Kasultanan Utsmaniyah mampunyoi karakteristiak arsitektur musajik nan unik, tadiri dari kubah nan gadang jo bagian lua gaduang nan lueh. Musajik di Kesultanan Usmaniyah biasonyo mangkolaborasian tiang-tiang jo langik-langik nan tinggi, jalur-jalur ketek di antaro shaf-shaf, jo mihrab nan digabuangan dalam satu musajik . Sampai kini, Turki marupoan rumah dari musajik nan baciri khas arsitektur Utsmaniyah.
Sacaro batahap, musajik masuak ka bagian Eropa. Pakambangan jumlah musajik sacaro capek mulai tacaliak saabaik nan lalu, saaik imigran Muslim nan banyak masuak ka Eropa. Kota-kota nan gadang di Eropa taka London, Paris jo Munich mampunyoi musajik gadang jo manaronyo. Musajik iko biasonyo talatak di daerah urban sabagai pusek komunitas jo kagiatan-kagiatan sosial untuak muslim-muslim nan ado di daerah tasabuik. Di Amerika Serikat, Musajik patamo bana dibuek pado awal abaik ka 20, di daerah Cedar Rapids (Iowa) nan dibangun pado kurun abaik ka 19.
Manuruik sajarawan Muslim, pasukan Muslim mampabuliahan panduduak kota-kota nan ditakluakannyo (tapi indak ado palawanan) untuak tatap mampagunoan gareja jo sinagog nan ado. Tapi, ado gareja-gareja jo sinagog nan baraliah fungsi manjadi musjaik dek pasatujuan dari tokoh agamo di tampek nan basangkuikan. Misalnyo pado parubahan fungsi Musjaik Umayyah, nan maambiak gareja Santo Yohannes pado taun 705 dari Umaik Kristiani.